XII.  Bulla pro monasterio B. Mariae Electensis.   (Anno 1119, Jun. 19.) [  Hist. de Languedoc,  II, pr., p. 408.]
Author: Calixtus II

CALIXTUS episcopus, servus servorum Dei, dilecto filio RAYMUNDO, Electensi B. Mariae monasterii abbati, ejusque successoribus regulariter substituendis in perpetuum.

Officii nostri nos hortatur auctoritas pro ecclesiarum statu sollicitos esse, et quae recte statuta sunt stabilire. Propterea petitionibus tuis, fili in Christo clarissime Raymunde abbas, non immerito annuendum censemus, ut Electense B. Mariae monasterium cui Deo auctore praesides, quod videlicet ab ipso fundatore nobilis memoriae Bera comite beato Petro sub censu librae unius argenti singulis bienniis persolvendae oblatum est, ad exemplum praedecessoris nostri Leonis papae, apostolicae sedis privilegio muniremus. Per praesentis igitur privilegii paginam apostolica auctoritate statuimus, ut quaecunque bona, quascunque possessiones idem coenobium in praesenti XII indictione legitime possidet, sive in futurum largiente Deo juste atque canonice poterit adipisci, firma . . . . successoribus et illibata permaneant, in quibus haec propriis duximus nominibus adnotanda. Monasterium videlicet Sancti Pauli quod dicitur Valolas, super ripas Aquilini cum appendiciis suis; ecclesiam Sancti Polycarpi super ripam Rivigrandis cum pertinentiis suis, sicut monasterio vestro D. praedecessoris nostri sanctae memoriae Paschalis papae judicio confirmata est, ecclesiam Sanctae Mariae de Urbione; et ecclesiam Sanctae Columbae de Chercobes super ripam Ers; ecclesiam de Pairano, et Sancti Papuli monasterium, et ecclesiam de terra Copelata de Villa-Nova; villam Flaciani, villam Cornelianam, ecclesiam S. Martini de cella, cum appendiciis suis, ecclesiam de castro Rasindo, et ecclesiam S. Mariae d' Esperazano, castrum Puncianum et ecclesiam, castrum de Verzola cum duabus ecclesiis, castrum Cornelianum et castrum Blancafort. Decernimus ergo ut nulli omnino hominum liceat idem coenobium temere perturbare, aut ejus possessiones auferre, vel ablatas retinere, minuere, vel temerariis vexationibus fatigare, sed omnia integra conserventur, eorum pro quorum gubernatione et sustentatione concessa sunt usibus omnimodis profutura. Obeunte te nunc ejus loci abbate vel tuorum quolibet successore, nullus ibi qualibet subreptione, astutia, seu violentia praeponatur, nisi quem fratres communi consensu, vel fratrum pars consilii sanioris secundum Dei timorem et beati Benedicti Regulam providerit eligendum. Electus a dioecesano consecretur episcopo, si quidem ille gratis ac sine pravitate consecrationem voluterit exhibere; alioquin a catholico quem maluerit episcopo consecrationem accipiat. Hoc etiam capitulo praesenti subjungimus ut, quia locus vester beati Petri oblatio et ejus Romanae Ecclesiae juris est, nulli omnimodo archiepiscopo vel episcopo facultatis sit super eum, vel super vos, vel super aliquem vestrorum excommunicationis aut interdictionis proferre sententiam, sed libere semper et quiete sub jure et protectione sedis apostolicae persistatis, et argenti libram singulis trienniis, sicut a praefato comite institutum est, Lateranensi palatio persolvatis. Si qua ergo in futurum ecclesiastica saecularisve persona, hanc nostrae constitutionis paginam sciens, contra eam temere venire tentaverit, secundo tertiove commonita, si nec satisfactione congrua emendaverit, potestatis honorisque sui dignitate careat, et a sacratissimo corpore ac sanguine Dei et Domini nostri Jesu Christi aliena fiat, atque in extremo examine districtae ultioni subjaceat, etc. Datum apud Sanctum Aegidium, per manum Grisogoni sanctae Romanae Ecclesiae diaconi card, et bibliothecarii, III Kal. Julii, indict. XII, Dom. Incarnat. anno 1120.